L 231/210
FI
Euroopan unionin virallinen lehti
20.9.2023
II.
Etusijan antaminen valitusten käsittelemiselle ja tutkimukset Samalla tavalla kuin Yhdysvaltojen ja EU:n Safe Harbor -ohjelmassa ja EU:n ja Yhdysvaltojen Privacy Shield -järjestelyssä liittovaltion kauppakomissio sitoutuu antamaan etusijan sellaisille EU:n ja Yhdysvaltojen tietosuojakehyksen periaatteiden noudattamatta jättämistä koskeville tapauksille, jotka on saatu kauppaministeriöstä ja EU:n jäsenvaltioista.
Kauppakomissio asettaa etusijalle myös sellaiset EU:n ja Yhdysvaltojen tietosuojakehyksen periaatteiden noudattamatta jättämistä koskevat tapaukset, jotka on saatu yksityisyyden suojan itsesääntelystä vastaavilta elimiltä ja muilta riippumattomilta riitojenratkaisuelimiltä.
Jotta valitusten toimittaminen EU:n jäsenvaltioista olisi EU:n ja Yhdysvaltojen tietosuojakehyksessä helpompaa, liittovaltion kauppakomissio on laatinut vakioidun valitusten toimitusprosessin ja antanut EU:n jäsenvaltioille opastusta siitä, millaista tietoa kauppakomissio voisi parhaiten hyödyntää valitusten käsittelyssä.
Osana tätä työtä liittovaltion kauppakomissio on nimennyt virastostaan yhteyspisteen EU:n jäsenvaltioilta tulevia valituksia varten.
Tämä on erittäin hyödyllistä silloin, kun valituksen toimittava viranomainen on tutkinut väitetyn rikkomisen alustavasti ja pystyy tekemään liittovaltion kauppakomission kanssa yhteistyötä tutkimuksen aikana.
Kun liittovaltion kauppakomissio vastaanottaa tällaisen valituksen kauppaministeriöltä, EU:n jäsenvaltiolta, itsesääntelyor­ ganisaatiolta tai muulta riippumattomalta riitojenratkaisuelimeltä, se voi ryhtyä useampaankin toimenpiteeseen asian hoitamiseksi.
Kauppakomissio voi esimerkiksi tarkastaa organisaation tietosuojaperiaatteet, hankkia lisätietoja suoraan organisaatiolta tai kolmansilta osapuolilta, tehdä seurantatyötä yhdessä valituksen toimittaneen viranomaisen kanssa, arvioida, noudattaako rikkominen jotain kaavaa tai koskeeko se suurta määrää kuluttajia, päätellä, koskeeko valitus asioita, jotka kuuluvat kauppaministeriön toimivaltaan, arvioida, olisiko markkinaosapuolten virallisesta varoittamisesta hyötyä, ja tarvittaessa panna vireille lainvalvontamenettelyn.
Sen lisäksi, että liittovaltion kauppakomissio asettaa etusijalle EU:n ja Yhdysvaltojen tietosuojakehyksen periaatteisiin liittyvät valitukset, jotka se vastaanottaa kauppaministeriöltä, EU:n jäsenvaltioilta ja yksityisyyden suojan itsesääntelyorgani­ saatioilta tai muilta riippumattomilta riitojenratkaisuelimiltä (13), se tutkii edelleen tarvittaessa tietosuojakehyksen periaatteiden merkittäviä rikkomisia omasta aloitteestaan erilaisia välineitä käyttäen.
Osana liittovaltion kauppakomission ohjelmaa, jonka kohteena ovat kaupallisia organisaatioita koskevat yksityisyydensuoja- ja tietoturva-asiat, virasto on selvittänyt rutiininomaisesti, onko tutkimuksen kohteena oleva yksikkö esittänyt EU:n ja Yhdysvaltojen Privacy Shield -järjestelyä koskevia lausumia.
Jos se on esittänyt niitä ja tutkimuksessa on tullut ilmi, että EU:n ja Yhdysvaltojen Privacy Shield -järjestelyn periaatteita on ilmeisesti rikottu, liittovaltion kauppakomissio on ottanut järjestelyn rikkomista koskevan väittämän osaksi lainvalvontatoimiaan.
Kauppakomissio noudattaa jatkossakin tätä ennakoivaa lähestymistapaa, nyt EU:n ja Yhdysvaltojen tietosuojakehyksen periaatteiden noudattamisen varmistamiseksi. III.
Määräysten hakeminen ja niiden noudattamisen valvonta Liittovaltion kauppakomissio vahvistaa myös sitoumuksensa, jonka mukaan se hakee täytäntöönpanomääräyksiä ja valvoo niiden noudattamista varmistaakseen EU:n ja Yhdysvaltojen tietosuojakehyksen periaatteiden noudattamisen.
Kauppakomissio valvoo EU:n ja Yhdysvaltojen tietosuojakehyksen periaatteiden noudattamista siten, että tuleviin kauppakomission määräyksiin, jotka koskevat tietosuojakehyksen periaatteita, sisällytetään erilaisia soveltuvia kieltoehtoja.
Jos liittovaltion kauppakomission hallinnollisia määräyksiä rikotaan, voidaan siviilioikeudellisina seuraamuksina määrätä enintään 50 120 Yhdysvaltojen dollaria rikkomusta kohti tai, jos rikkomus jatkuu, 50 120 dollaria päivää kohti.
(14) Jos kielletyt käytännöt vaikuttavat suureen joukkoon kuluttajia, seuraamukset voivat nousta miljooniin dollareihin.
Jokaiseen suostumusmääräykseen sisältyy myös raportointi- ja noudattamisehtoja.
Määräyksen saaneen yksikön on tiettyjen vuosien ajan säilytettävä asiakirjat, jotka todistavat, että määräystä on noudatettu.
Määräykset on annettava tiedoksi myös työntekijöille, joiden tehtävänä on varmistaa, että määräyksiä noudatetaan.
Liittovaltion kauppakomissio valvoo järjestelmällisesti, että olemassa olevia EU:n ja Yhdysvaltojen Privacy Shield -järjestelyn periaatteita koskevia määräyksiä noudatetaan, kuten se tekee kaikkien määräystensä osalta, ja panee tarvittaessa vireille kanteita varmistaakseen määräysten noudattamisen.
(15) On tärkeää huomata, että liittovaltion kauppakomission määräyksellä suojellaan kaikkia yrityksen kanssa asioivia kuluttajia ympäri maailman, ei pelkästään valituksen jättäneitä kuluttajia.
Lopuksi on todettava, että liittovaltion kauppakomissio pitää verkossa yllä luetteloa yrityksistä, joille on annettu määräys EU:n ja Yhdysvaltojen tietosuojakehyksen periaatteiden noudattamisen valvonnan yhteydessä.
(16) (13) Vaikka liittovaltion kauppakomissio ei ratkaise eikä sovittele yksittäisiä kuluttajien tekemiä valituksia, se vahvistaa antavansa etusijan EU:n ja Yhdysvaltojen tietosuojakehyksen periaatteita koskeville valituksille, jotka Euroopan tietosuojaviranomaiset sille toimittavat.
Lisäksi kauppakomissio hyödyntää valituksia koskevia tietoja, jotka sisältyvät sen kuluttajavalitustietojen tietokantaan (Consumer Sentinel).
Monilla muilla lainvalvontavirastoilla on pääsy tietokantaan.
Tietokannan avulla kauppakomissio voi havaita trendejä, määrittää lainvalvontaprioriteetteja ja löytää mahdollisia tutkintakohteita.
EU:n alueella asuvat henkilöt voivat jättää valituksen liittovaltion kauppakomissiolle käyttämällä samaa valitusjärjestelmää kuin Yhdysvaltojen kuluttajat, osoitteessa https:// reportfraud.ftc.gov/.
EU:n alueella asuvien henkilöiden kannalta saattaa olla hyödyllisintä jättää yksittäiset EU:n ja Yhdysvaltojen tietosuojakehyksen periaatteita koskevat valitukset oman jäsenvaltion tietosuojaviranomaiselle tai riippumattomalle riitojenratkai­ suelimelle.
(14) 15 U.S.C. 45 §:n m momentti; 16 C.F.R. 1.98 §.
Määrä mukautetaan säännöllisesti inflaatioon.
(15) Viime vuonna liittovaltion kauppakomissio päätti äänestyksellä yksinkertaistaa tutkintaprosessia, joka koskee toistuviin rikkomisiin­ syyllistyneitä organisaatioita.
Ks. tiedote, Fed.
Trade Comm’n, FTC Authorizes Investigations into Key Enforcement Priorities (1. heinäkuuta 2021), https://www.ftc.gov/news-events/news/press-releases/2021/07/ftc-authorizes-investigations-key-enforcement-priorities.
(16) Ks.
FTC, Privacy Shield, https://www.ftc.gov/business-guidance/privacy-security/privacy-shield.